<classify> SERIKALI imetakiwa kuzitambua bandari bubu zilizopo ukanda wa Unguja na Pemba ili kuepuka nyingine kutumiwa kwa ajili ya biashara ya magendo.Naibu Mkuu wa kikosi cha kupambana na magendo Zanzibar KMKM, Khamis Simba ameyasema hayo wakati akichangia sheria mpya ya kupambana na magendo katika mafunzo yaliyowakutanisha watendaji wa taasisi hiyo pamoja na wakuu wa wilaya na mikoa.Amesema kisiwa cha Pemba kinaongoza kwa kuwa na bandari bubu nyingi ambazo ni maarufu na kwa kiasi kikubwa hutumiwa kwa ajili ya kusafirisha magendo.Alifahamisha kwamba wakati umefika kwa baadhi ya bandari hizo hutambuliwa rasmi na kutumiwa na wananchi kwa shughuli zao za kibiashara ikiwa ni moja ya mikakati ya kupunguza magendo.Ni kweli lipo tatizo la kasi ya magendo katika visiwa vya Unguja na Pemba ambalo limechangiwa kwa kiasi kikubwa na wingi wa bandari ambazo sio rasmi, alisema.Naibu Waziri wa Nchi, Ofisi ya Rais, Tawala za Mikoa na Serikali za Mitaa Shamata Shaame alisema wakati umefika kwa wananchi kuacha kujishughulisha na magendo, kutumia njia za usafiri na usafirishaji wa bidhaa sahihi zinazokubalika.Amesema athari za magendo ni kubwa ikiwemo uwezekano wa kuingiza bidhaa ambazo ni hatari ikiwemo silaha, lakini pia kulikosesha taifa mapato yake halali kwa ajili ya shughuli za kiuchumi na maendeleo.Aliwataka viongozi wa shehia kuanzia masheha, wakuu wa wilaya na mikoa kusaidia katika mapambano dhidi ya magendo ambayo hufanyika katika maeneo yao.Serikali imeleta sheria ya kupambana na magendo ambayo mafanikio yake yatapatikana kama viongozi wote wa shehia ikiwemo masheha, wakuu wa wilaya na mikoa watashiriki kikamilifu kupambana na uhalifu huo, amesema.Mwanasheria wa Wizara ya Nchi, Ofisi ya Rais, Tawala za Mikoa na Serikali za mitaa Fatuma Mtumweni alisema Sheria ya magendo namba 1 ya mwaka 2003, suala la magendo linatajwa kuwa kosa la jinai.Alisema magendo ni kosa la jinai ambapo mtu atakayekamatwa na kutiwa hatiani atalazimika kwenda jela miaka 25 na chombo chake cha usafiri kutaifishwa.Wananchi wanatakiwa kuifahamu vizuri sheria hii pamoja na marekebisho yake, kwa sababu sasa kosa la kukamatwa na magendo limekuwa la jinai na adhabu yake jela miaka 25 pamoja na chombo kilichotumika kufanya magendo kutaifishwa, alisema.  <topic>: uchumi 